
Ιωάννινα   20/01/2010

ΔΕΛΤΙΟ ΤΥΠΟΥ ΕΚΠΟΜΠΗΣ

Ο «Ορίζοντας» μέσω της εικόνας, του λόγου και της κατάθεσης προσωπικών εμπειριών των υπευθύνων παραγωγής και συνομιλητών, φιλοδοξεί να προσεγγίσει όμορφες πλευρές του κόσμου που ζούμε και να τις μοιραστεί με τους θεατές.

Φυσικές ομορφιές τόπων, χωριών, πόλεων και χωρών της Ελλάδας και της Γης είναι κυρίως ο «Ορίζοντας» της εκπομπής.

Απώτερος σκοπός και πρόταση των υπευθύνων παραγωγής είναι να συνδράμουν στο να δημιουργηθεί ένα περιβάλλον συνανθρώπων που να χαίρεται βλέποντας τα ωραία που μας βρίσκονται γύρω μας και επιθυμούν να διατηρηθεί αυτό που εκπέμπουν.

Την ευθύνη παραγωγής έχουν οι: Ηλίας Γκαρτζονίκας (επιμέλεια- παρουσίαση) και Δημήτρης Γκαρτζονίκας (επιστημονικός συνεργάτης)

Η παραγωγή μεταδίδεται στο Νομό Ιωαννίνων από τον τηλεοπτικό σταθμό «Ήπειρος TV1».

Η πρώτη εκπομπή έχει τίτλο «ΑΠΟ ΤΟΝ ΟΛΥΜΠΟ ΣΤΟ ΕΒΕΡΕΣΤ, από την κορυφή της Ελλάδας στις κορυφές του κόσμου».

Το 1ο μέρος της θα μεταδοθεί την Παρασκευή 22 Ιανουαρίου 2010, στις 10.00 το βράδυ (επανάληψη Κυριακή 24/1, 3.00 μμ)  και το 2ο την επόμενη Παρασκευή 29 Ιανουαρίου, την ίδια ώρα.

Φιλοξενούμενος είναι ένας Έλληνας που παρουσιάζει ιδιαίτερο ενδιαφέρον.

Ο Μιχάλης Στύλλας, διδάκτωρ Γεωλογίας (Α.Π.Θεσσαλονίκης) με μεταπτυχιακό στην Ωκεανογραφία (Αμερική), ζει τον μισό χρόνο στον Όλυμπο, ως υπεύθυνος του καταφυγίου «Χρήστος Κάκκαλος» και ανεβαίνει συχνά σε ψηλά βουνά του κόσμου.

Ο Ηλίας Γκαρτζονίκας ανεβαίνει μαζί με τον Χρήστο Κατσάνο (αθλητή μαραθωνίου και δρομέα μεγάλων αποστάσεων) και τον συναντά στον Όλυμπο γνωρίζοντας παράλληλα την κορυφή της Ελλάδας, ενώ μήνες μετά, μαζί με τον Δημήτρη Γκαρτζονίκα, συνομιλούν μαζί του στην Κόνιτσα για τις εμπειρίες του, την «στέγη του κόσμου» -το Έβερεστ- και την πετυχημένη ελληνική επιχείρηση να πατήσει στην κορυφή της, τις ορειβατικές αποστολές υψηλών απαιτήσεων όπως την ανάβαση στο Τσο Ογιού των Ιμαλαϊων (8.201 μέτρα) και την Κορντιλιέρα Μπλάνκα του Περού, τους λαούς που συναντά  κ.α.

Παράλληλα γίνεται αναφορά στους μεγάλους αγώνες που συμμετείχε όπως τα 500 χλμ στην Αλάσκα, την «Κοιλάδα του θανάτου» στην έρημο, τα 123 χλμ της Ροδόπης κλπ.

Εξαιρετικά πλάνα και φωτογραφίες από την ανάβαση της ελληνικής αποστολής στο Έβερεστ και άλλα βουνά της γης, συνοδεύουν τη συνέντευξη.

Ο Μιχάλης Στύλλας το 2004 πάτησε την κορφή του Έβερεστ, ενώ ανέβηκε σε μερικές από τις ψηλότερες κορυφές όπως: Ιμαλάια (Everest – 8850m, Dhaulagiri – 8167m, Cho Oyu – 8201, Makalu – 8543m, Ama Dablam 6852m, Kyazo Ri – 6158m και Island Peak – 6189m), στον Ινδοκάυκασο του Πακιστάν (Tirich Mir – 7708m, Ghul Las Zum – 6558m) στις Περουβιανές Άνδεις (Cordillera Blanca), στον Κάυκασο (Ρωσία) στις Γαλλικές Άλπεις, στη Σκωτία και στη Βόρειο Αμερική (Alaskan Range).

Παράλληλα είναι αθλητής μαραθωνίου και δρόμου μεγάλων αποστάσεων (μέχρι και 500 χμ) με συμμετοχές σε αγώνες διαφόρων χωρών του κόσμου όπως στον Όλυμπο, Ροδόπη, στις ΗΠΑ, την Αλάσκα, την έρημο της Καλιφόρνια και στα Ιμαλάια.
----------------------

ΦΩΤΟΓΡΑΦΙΕΣ

1. ΟΡΙΖΟΝΤΑΣ: Η ελληνική αποστολή φτάνει στο Έβερεστ, στη «στέγη του κόσμου»

2. ΟΡΙΖΟΝΤΑΣ: Ο Ηλίας Γκαρτζονίκας και ο Μιχάλης Στύλλας, που ανέβηκε στο Έβερεστ

